Uvjetna kazna svećeniku Čučeku - iz američke perspektive (29/12/04) - 2004-12-28
Kako se prema slučajevima pedofilije odnosi katolička crkva, kako američke vlasti, a kako žrtve?
U Sjedinjenim je Državama posljednjih godina izneseno na tisuće optužbi sličnih ovima protiv Ivana Čučeka, svećenika iz okolice Zagreba, koji je bio optužen za bludne radnje nad djecom. On neće ići u zatvor jer mu je zagrebački Županijski sud, kao sud drugog stupnja, presudu preinačio u uvjetnu. U Americi su stotine svećenika osuđene za seksualno napastvovanje djece i mladih. Crkva je bila oštro kritizirana zbog pokušaja sustavnog zataškavanja tih slučajeva. S nama je Bojan Klima, koji će nam reći par riječi o razmjerima ovog problema u Americi, te kako se prema slučajevima pedofilije odnosi crkva, kako američke vlasti, a kako pak žrtve? Bojane, koliki su uopće razmjeri ovog problema? : Prema istraživanju koje je 2002. godine naručila katolička crkva, između 1950. i 2002. za seksualno zlostavljanje djece bilo je optuženo ukupno 4300 svećenika. U drugoj polovici dvadesetog stoljeća u Americi je djelovalo oko 110 tisuća katoličkih svećenika. Prema tome, za pedofiliju je bilo optuženo njih oko 4 posto. Treba napomenuti da je ovaj broj uzet iz crkvenih arhiva, koji dokumentiraju pritužbe vjernika – najčešće roditelja – te da ne odražava prijave od strane policije ili sudova. : Da se pregledaju policijske statistike, pritužbi bi vjerojatno bilo manje? : Vjerojatno, naime riječ je o delikatnom kaznenom djelu. Žrtva seksualnog napastvovanja, pogotovo težih oblika, viktimizira se zapravo dva puta. Jednom od strane počinitelja, a drugi put kad javnost sazna da je određena osoba žrtva napastvovanja, često i silovanja. Za pretpostaviti je da mnogi roditelji vjernici – pogotovo prije 40 ili 50 godina – nisu željeli izlaziti u javnost s ovakvim vrlo neugodnim slučajevima. : Katoličku se crkvu u Americi najoštrije kritiziralo zbog pokušaja da se slučajevi pedofilije među svećenicima zataškaju. : Takvih je slučajeva bilo – kako se čini – na stotine. Najpoznatiji je slučaj svećenika Johna Geoghana iz Bostonske nadbiskupije, kojeg je za seksualno napastvovanje, u razdoblju od 30 godina, optužilo čak 86 osoba – uglavnom bivših ministranata. Bostonska je nadbiskupija međutim na opetovane pritužbe roditelja odgovarala – seljenjem ovog svećenika iz jedne župe u drugu. U želji da zataška skandal, crkva je kako se čini svojim djelovanjem zapravo olakšavala ilegalne aktivnosti ovog svećenika. Ovaj svećenik danas, bez obzira na poodmaklu dob, služi višegodišnju kaznu zatvora. : Rezultat ovakvih skandala bili su brojni sudski sporovi, ne samo u ovom slučaju u Bostonu, već i u stotinama drugih mjesta... : Crkva je morala isplatiti žrtvama – najčešće bivšim ministrantima i sjemeništarcima – stotine milijuna dolara. Zbog toga su neke od biskupija – recimo ona Portlandu – proglasile bankrot. No, od financijskih posljedica, mnogo je bitnija javna isprika. Katolička se crkva u Sjedinjenim Državama, naime, ispričala žrtvama i njihovim obiteljima i time pokazala da shvaća što se dogodilo i prihvatila je odgovornost. : Uveden je i postupak efikasnijeg otkrivanja i bržeg sankcioniranja pedofilije od strane crkvenih vlasti... : Katolička crkva je uvela takozvani sistem nulte-tolerancije, prema kojem se seksualno napastvovanje neće više uopće tolerirati. Ovaj se sistem temelji na ideji da seksualno napastvovanje djece i mladih od strane svećenika nije samo nemoralna pojava već i zločin. Od župa se traže da sve pritužbe o ovakvim djelima prijave policiji, te da surađuju s istragom. Žrtve odnosno roditelje sama crkva treba informirati o njihovom pravu da pedofiliju prijave policiji. I – tu se očituje takozvana nulta tolerancija – nakon prvog dokazanog slučaja pedofilije, počinitelj se uklanja iz svećenićkih redova. : Jasno ostaje pitanje može li se takva nulta-tolerancija u potpunosti primijeniti.